Къэбэрдей-Балъкъэрым и лIыкIуэхэр Агузаров Тамерлан щыщIалъхьэм хэтащ
КIуэкIуэ Юрий зи пашэ Къэбэрдей-Балъкъэр Республикэм и делегацэр дыгъуасэ хэтащ 2016 гъэм мазаем и 19-м дунейм ехыжа Агузаров Тамерлан щыщIалъхьэм.
Осетие Ищхъэрэ-Алание Республикэм и унафэщIым Iуплъэжыну кIуахэм яхэтащ УФ-м и Президентым и полно-мочнэ лIыкIуэу Кавказ Ищхъэрэ федеральнэ округым щыIэ Меликов Сергей, УФ-м Кавказ Ищхъэрэм и IуэхухэмкIэ и министр Кузнецов Лев, Урысей Федерацэм и Федеральнэ Зэхуэсым ФедерацэмкIэ и Советымрэ Къэрал Думэмрэ я лIыкIуэхэр, округым хыхьэ щIыналъэ псоми я унафэщIхэр.
ЦIыху мин куэд зыхэта щыгъуэ пэкIум иужькIэ дунейм ехыжар щыщIалъхьащ Владикавказ и ЩIыхь аллеем.
КIуэкIуэ Юрий, ар зи пашэ делегацэм хэтхэр Агузаров Тамерлан Ким и къуэм и Iыхьлыхэмрэ и благъэхэмрэ яхуэгузэващ.
КъБР-м и Iэтащхьэмрэ Правительствэмрэ я пресс-IуэхущIапIэ.
